ଇଡି ସାମ୍ନାରେ ହାଜର ହେବେ ଅନିଲ ଦେଶମୁଖଙ୍କ ପୁଅ ! ଝୁଲୁଛି ଗିରଫଦାରୀର ଖଣ୍ଡା - Prameya News7\nଇଡି ସାମ୍ନାରେ ହାଜର ହେବେ ଅନିଲ ଦେଶମୁଖଙ୍କ ପୁଅ ! ଝୁଲୁଛି ଗିରଫଦାରୀର ଖଣ୍ଡା\n5/11/2021 at 8:38 AM\nମୁମ୍ବାଇ ୦୫।୧୧ : ଦାଦାବଟି ମାମଲାରେ ପ୍ରବର୍ତ୍ତନ ନିର୍ଦ୍ଦେଶାଳୟ ମହାରାଷ୍ଟ୍ରର ପୂର୍ବତନ ଗୃହମନ୍ତ୍ରୀ ଅନିଲ ଦେଶମୁଖଙ୍କୁ ହେପାଜତକୁ ନେଇଛି । ଏବେ ମନି ଲଣ୍ଡରିଂ ମାମଲାରେ ତାଙ୍କ ପୁଅ ହୃଷିକେଶ ଦେଶମୁଖଙ୍କ ଉପରେ ଗିରଫଦାରୀର ଖଣ୍ଡା ଝୁଲୁଛି । ଇଡି ତାଙ୍କ ପୁଅଙ୍କୁ ଜେରା ପାଇଁ ସମନ ଜାରି କରିଛି । ତାଙ୍କୁ ଶୁକ୍ରବାର ଇଡି କାର୍ଯ୍ୟାଳୟରେ ହାଜର ହେବାକୁ କୁହାଯାଇଛି ।\nଇଡିର କହିବାନୁସାରେ, ନିଲମ୍ବିତ ହୋଇଥିବା ପୋଲିସ ଅଧିକାରୀ ସଚିନ ଓ୍ୱାଜେ ମୁମ୍ବାଇର ବିଭିନ୍ନ ବାର ମାଲିକଙ୍କଠୁ ସାଢେ ୪ କୋଟି ଟଙ୍କା ବଟି ନେଇଥିବା ଅଭିଯୋଗ ହୋଇଥିଲା । ଏହି ଟଙ୍କା ଅନିଲ ଦେଶମୁଖଙ୍କ ବ୍ୟକ୍ତିଗତ ସହାୟକଙ୍କୁ ଦିଆଯାଇଥିଲା । ଏଥିରେ ଆଉ ୨ ବ୍ୟକ୍ତି ସୁରେନ୍ଦ୍ର କୁମାର ଜୈନ ଓ ବିରେନ୍ଦ୍ରେ କୁମାର ଜୈନଙ୍କ ସଂପୃକ୍ତି ରହିଛି । ସେମାନେ ଟଙ୍କାକୁ ନାଗପୁରର ଏକ ଶିକ୍ଷାନୁଷ୍ଠାନକୁ ଦାନ ରୂପେ ପ୍ରଦାନ କରିଥିଲେ । ଯାହା ଦେଶମୁଖ ପରିବାର ଦ୍ୱାରା ନିୟନ୍ତ୍ରିତ ହୋଇଥାଏ ।\nଜୈନ ବନ୍ଧୁ ଦ୍ୱୟ ହୃଷିକେଶଙ୍କ ନିର୍ଦ୍ଦେଶରେ ଏପରି କରିଥିବା ଇଡି ସନ୍ଦେହ କରୁଛି । ତେଣୁ ଏଜେନ୍ସି ହୃଷିକେଶଙ୍କ ବୟାନ ରେକର୍ଡ କରିବାକୁ ଚାହୁଁଛି । ତାଙ୍କୁ ଓ ପିତାଙ୍କୁ ସାମ୍ନାସାମ୍ନି ଜେରା କରାଯିବ । ତେବେ ହୃଷିକେଶଙ୍କୁ ଗିରଫ କରାଯିବ ନା ନାହିଁ ତାହା ସ୍ପଷ୍ଟ ହୋଇପାରି ନାହିଁ । ଏହା ଇଡି ହିଁ ସ୍ଥିର କରିବ ।\nସୂଚନାଯୋଗ୍ୟ, ପୂର୍ବରୁ ହୃଷିକେଶଙ୍କୁ ଏଜେନ୍ସି ୨ ଥର ସମନ ଜାରି କରିଥିଲା । କିନ୍ତୁ ସେ ଇଡି ସାମ୍ନାରେ ଉପସ୍ଥିତ ହୋଇନଥିଲେ । ତେବେ ଅନିଲ ଦେଶମୁଖଙ୍କୁ ୧୨ ଘଣ୍ଟାର ଜେରା ପରେ ଗିରଫ କରାଯାଇଥିଲା ।
